
Comisia pentru drepturile omului, culte 

şi problemele minorităţilor naţionale 



Către



Comisia pentru apărare, ordine publică şi siguranţă naţională

AVIZ

asupra propunerii legislative privind organizarea şi funcţionarea Serviciului de Protecţie şi Pază



În conformitate cu prevederile art.86 din Regulamentul Camerei Deputaţilor, cu adresa nr.79 din 27 mai 1997, Comisia pentru drepturile omului, culte şi problemele minorităţilor naţionale a fost sesizată cu dezbaterea şi avizarea propunerii legislative privind organizarea şi funcţionarea Serviciului de Protecţie şi Pază, iniţiată de dl. senator Nicolae Alexandru şi dl. deputat Ioan Mircea Paşcu.



Comisia, în şedinţa din 11 iunie 1997, a avizat favorabil propunerea legislativă cu următorul amendament:



- eliminarea în întregime a textului de la art.19, lit.f), care se referă la faptul că Serviciul de Protecţie şi Pază "organizează activităţi cu caracter economic în vederea asigurării nevoilor proprii, cluburi şi asociaţii sportive".



Acest amendament, care a fost votat de comisie cu majoritate de voturi, a fost propus de dl. deputat Rădulescu-Zoner Constantin Şerban.



În motivarea acestui amendament s-a considerat că textul respectiv este formulat ambiguu, deoarece nu precizează clar sfera activităţilor economice pe care Serviciul de Pază şi Protecţie le poate desfăşura pentru nevoi proprii. Aceasta ar putea genera o serie de ambiguităţi sau chiar abuzuri în aplicarea practică a legii.



În cursul dezbaterii propunerii legislative privind organizarea şi funcţionarea Serviciului de Protecţie şi Pază, comisia nu a acceptat următorul amendament:



- la art.13, alin.(1), litera a), domnul deputat Ovidiu Şincai a propus eliminarea sintagmei "libertatea de acţiune".



În motivarea acestei propuneri, dl. Ovidiu Şincai a relevat faptul că dispoziţia respectivă din propunerea legislativă ar permite, în practică, o extindere nejustificată a atribuţiilor Serviciului de Protecţie şi Pază şi ar limita libertatea de acţiune a persoanelor a căror protecţie el este obligat să o asigure.

PREŞEDINTE, 

Marţian Dan 
